Peter Hummelgaard (S), 2025-05-09:
Tak til alle for meget passionerede og engagerede indlæg i den her debat.
Det skal ikke være nogen nogen hemmelighed, at det er min holdning og i øvrigt også regeringens holdning, at tryghed er en dansk kerneværdi, som vi skal værne om.
Overordnet set er Danmark et meget trygt land at leve i, men følelsen af tryghed er på flere områder alt for ulige fordelt.
F.eks. føler en større andel af kvinder end mænd sig utrygge bestemte typer af steder som baggårde, gyder og tunneller, på stier, på stationer og ved stoppesteder.
Den ulige fordeling af trygheden gælder også i de særligt udsatte boligområder.
Her er det kun syv ud af ti, der føler sig trygge i deres nabolag.
I resten af landet er det næsten ni ud af ti.
Det kan regeringen ikke acceptere.
Retten til tryghed gælder alle uanset alder og bopæl.
Derfor kan vi heller ikke læne os tilbage og nyde, at det overordnet set går godt.
Vi er nødt til at komme den her ulighed i tryghed
til livs.
Derfor fremlagde regeringen den 10. marts tidligere i år tryghedspakken »Et trygt Danmark for alle«, og lovforslaget vil, som flere har været inde på, kriminalisere stealthing.
Med lovforslaget her vil vi give politiet mulighed for at meddele et tryghedsskabende opholdsforbud til personer, der udviser utryghedsskabende adfærd.
Vi skal ikke acceptere, at der f.eks. er grupper af drenge og unge mænd, der terroriserer hele boligområder.
De blokerer måske vejen for dem, der passerer forbi, råber højt eller chikanerer.
De begrænser med deres adfærd almindelige menneskers frihed til at bevæge sig trygt rundt i det offentlige rum.
Vi vil give politiet bedre og bredere værktøjer til at sætte ind over for lige præcis den type adfærd.
Lovforslaget indeholder også tiltag mod utryghed i nattelivet, for alle skal trygt kunne nyde en aften i byen.
Regeringen vil derfor udvide listen af lovovertrædelser, der kan give nattelivsforbud, til at omfatte voldtægt og blufærdighedskrænkelse, og regeringen vil forlænget den tidsmæssige udstrækning af et nattelivsforbud.
Lovforslaget indeholder derudover en skærpelse af bødestraffen for visse overtrædelser begået i nattelivszoner.
Derudover lægger vi op til at skærpe straffen for at begå hærværk mod offentlige transportmidler.
Regeringen vil også give Ungdomskriminalitetsnævnet et nyt redskab, så nævnet kan meddele et barn eller en ung et pålæg om, at den pågældende ikke må færdes eller opholde sig i et afgrænset område.
Det kan f.eks. være i et bestemt boligområde, en togstation eller et storcenter.
Lovforslaget indeholder også en række ændringer af tv-overvågningsloven, der skal gøre det nemmere for boligorganisationer m.v. og kommuner at foretage tv-overvågning.
Regeringen mener nemlig, at der er behov for mere lempelige rammer for at foretage tv-overvågning.
Ændringerne skal bl.a. sikre, at private i videre omfang end i dag efter tilladelse fra politiet kan opsætte kameraer som led i en tryghedsskabende indsats.
Det skal skåne ofre for personfarlig kriminalitet for uønsket kontakt med gerningspersonerne.
Endelig vil regeringen kriminalisere såkaldt stealthing.
Stealthing er nemlig et seksuelt overgreb, der krænker offerets seksuelle selvbestemmelsesret, og det skal vores lovgivning også klart afspejle.
Derfor vil regeringen kriminalisere manglende brug af kondom eller femidom under samleje, når anvendelse af et sådant præventionsmiddel var en forudsætning for den anden parts deltagelse i samlejet.
Alle danskere skal kunne færdes trygt og frit i hverdagen, og jeg mener, at lovforslaget er et vigtigt skridt i den retning.
Med de ord hilser jeg debatten velkommen og ser frem til videre behandling i Folketinget.